text: Hjerting Laks kalder listeria-fisk tilbage
  30 august 2014 kl. 05.42
  Firmaet Hjerting Laks har fundet bakterien listeria i hellefisk solgt hos Netto, Bilka, Føtex og Irma.
  Firmaet Hjerting Laks tilbagekalder nu et parti hellefisk, som er blevet solgt i forskellige supermarkeder. Det oplyser firmaet i en pressemeddelelse.
  Fiskene bliver kaldt tilbage, fordi der er konstateret listeriabakterier i varen. Bakterien har i sommerens løb været skyld i en række dødsfald herhjemme.
  Det drejer sig om fisk, der er blevet solgt i Netto, Føtex, Bilka og Irma. Fisken er blevet solgt under navnet "Princip Hellefisk" og "Hjerting Røget Hellefisk".
  Hos supermarkedskæden Irma er fisken solgt under navnet "Irmas udvalgte".
  Fiskene er solgt i pakker, som indeholder 75, 100 og 125 gram, og Hjerting Fisk råder forbrugerne til at kassere fisken, hvis de måtte være i besiddelse af den.
  Firmaet oplyser, at holdbarhedsdatoen på de fleste varer på nuværende tidspunkt er udløbet, men supermarkedernes kunder kan stadig have dem liggende derhjemme.
  Kunderne kan også vælge at returnere varerne til den forretning, hvor de er købt.
  Se mere om hvilke produkter det drejer sig om her
  